# Sosiaali- ja terveysalan lupa- ja valvontavirasto (Valvira) aloittaa KOSKI-palvelun hyödyntämisen omassa viranomaistehtävässään

Opetushallitus ja Sosiaali- ja terveysalan lupa- ja valvontavirasto (Valvira) ovat solmineet tietopalvelusopimuksen, jonka mukaisesti tietoja voidaan luovuttaa KOSKI-palvelusta Valviralle. Valvira aloittaa KOSKI-tietovarannon käytön teknisen palvelurajapinnan kautta Valviran myöhemmin ilmoittamana ajankohtana. Nykyinen yhteisvahvistuslistamenettely on voimassa, kunnes Valvira toisin ilmoittaa.

Valvira käyttää ammatillisen tutkintokoulutuksen tietoja sosiaalihuollon ja terveydenhuollon ammattioikeuksien myöntämiseen ja rekisteröimiseen, sekä tutkintotietojen jälkikäteiseen tarkastamiseen. Valviran tiedonsaantioikeus perustuu lakiin Sosiaali- ja terveysalan lupa- ja valvontavirastosta (669/2008), lakiin terveydenhuollon ammattihenkilöistä (559/1994) ja lakiin sosiaalihuollon ammattihenkilöistä (817/2015).

Nimikesuojausta sähköisessä asioinnissa hakevalle henkilölle, joka on vahvasti tunnistautunut, näytetään hänen omia tietoja hakemuksen pohjatiedoiksi. Lisäksi Valviran virkailijat tarkistavat KOSKI-palvelusta henkilön ammatilliset tutkintotiedot nimikesuojaushakemusten yhteydessä sekä valvontatapausten yhteydessä. Ammatillisen koulutuksen osalta suojattuja tutkintonimikkeitä ovat lähihoitaja, koulutuettu hieroja, kehitysvammaisten hoitaja ja kodinhoitaja. Valmistuneiden tulee itse hakea Valviralta oikeutta käyttää nimikesuojattua ammattinimikettä.

Lain valtakunnallisista opinto- ja tutkintorekistereistä (884/2017) luvun 6 mukaan opinto- ja tutkintotietojen luovutuspalvelun avulla voidaan tietoja luovuttaa viranomaiselle, jolla lain säännöksen tai laissa säädetyn tehtävänsä perusteella on oikeus saada tietovarantoon sisältyviä tietoja opetuksen tai koulutuksen järjestäjältä. Salassa pidettäviä tietoja luovutetaan kuitenkin vain, jos tiedon antamisesta tai oikeudesta tiedon saamiseen laissa erikseen nimenomaisesti säädetään. Luovutuspalvelulla voidaan luovuttaa: 1) perusopetuksen, lukiokoulutuksen ja ammatillisen koulutuksen valtakunnalliseen tietovarantoonsisältyviä 7–9 §:ssä tarkoitettuja tietoja; 2) ylioppilastutkintorekisteriin sisältyviä 14 §:n 2 momentissa tarkoitettuja tietoja lukuun ottamatta koesuorituksia ja arvostelumerkintöjä; 3) opiskelijavalintarekisteriin sisältyviä 19 §:ssä tarkoitettuja tietoja; sekä 4) korkeakoulujen valtakunnalliseen tietovarantoon sisältyviä 25 §:n 1 momentissa tarkoitettuja tietoja. Saman lain mukaisesti Opetushallituksen tulee arvioida etukäteen viranomaisen tiedonsaantioikeus, käyttötarkoitus sekä siihen liittyvien tietojen asianmukaisuus.

Ajantasainen lista kaikista KOSKI-tietovarantoa käyttävistä viranomaisista: <https://confluence.csc.fi/pages/viewpage.action?pageId=75671724>.

Lista viranomaisten KOSKI-käyttöönottojen aikatauluarvioista: <https://confluence.csc.fi/pages/viewpage.action?pageId=78160111>

Terveisin,

KOSKI-tiimi   
(koski(at)opintopolku.fi)